Nakke Nakuttaja

Nakke Nakuttaja (Woody Woodpecker) on Walter Lantzin ja Ben Hardawayn vuonna 1940 luoma piirroshahmo. Nakke on antropomorfinen tikka. Nakke on tunnettu sekä lyhytanimaatioista että sarjakuvista.

Nakke Nakuttaja oli alun perin Walter Lantz Productions -yhtiön hahmo. Nakke Nakuttaja suoritti ensiesiintymisensä Andy Panda -animaatiossa Knock Knock (1940). Pääosassa oli Anselmi Panda (Andy Panda), joka yritti yhdessä isänsä kanssa ottaa Nakkea kiinni. Nakesta tuli heti suosittu, ja hahmolle tehtiin pian oma sarja. Lintuhahmon erikoisesta naurusta, joka oli ääninäyttelijä Mel Blancin luoma, tuli Naken tavaramerkki. Naken oma ensimmäinen piirretty oli Woody Woodpecker (tunnettu myös nimellä Cracked Nut) (1941), ja siinä hän myös sai nimensä. Sarjan ensimmäiset osat olivat kaikkein laadukkaimpia. The Dizzy Acrobat (1943) ja Musical Moments from Chopin (1947) yhdessä Anselmi Pandan kanssa olivat jopa Oscar-ehdokkaina. Naken todellinen suosio alkoi vuonna 1944 piirretyllä The Barber of Seville. Tätä piirrettyä varten Art Heinemann ja Emery Hawkins suunnittelivat Naken ulkonäön nykyisen kaltaiseksi.
Nakesta tehtiin vuonna 1948 laulu The Woody Woodpecker Song. Lantz huomasi laulun suosion ja laittoi sen piirrettyyn Wet Blanket Policy. Piirretty sai musiikistaan Oscar-ehdokkuuden.

Naken äänestä vastasi 1940–1941 Mel Blanc, joka keksi myös Naken kuuluisan naurun. Blancin tehtyä yksinoikeussopimuksen Warner Bros. -yhtiön kanssa hänet korvattiin Ben Hardawaylla, joka oli studiolla myös käsikirjoittaja. Hardaway teki äänen vuoteen 1949 asti. Vuodesta 1950 asti Naken äänen teki Walter Lantzin vaimo Grace Stafford, joka teki äänen viimeiseen Nakke-piirrettyyn asti. Vuonna 1947 Lantz vaihtoi filmien levittäjää Universal Studiosista United Artistsiin. Nakke-piirretyt jäivät tauolle vuonna 1949, mutta vuonna 1950 Walter Lantz teki lyhyen animaatiokohtauksen elokuvaan Destination Moon. Kohtauksessa Nakke selitti raketeista. Tässä kohtauksessa Grace Stafford esitti Nakkea ensimmäistä kertaa. Tavalliset Nakke-piirretyt jatkuivat taas vuonna 1951, ja Universal palasi levittäjäksi.

Naken äänen Grace Staffordin nimeä ei mainittu animaatioiden tekijätiedoissa vuosina 1951–1957, koska hän ei halunnut yleisön tietävän, että Naken äänen teki nainen.

Vuonna 1957 Nakke esiintyi ensimmäistä kertaa televisiossa Kellogg’s-yhtiön sponsoroimassa The Woody Woodpecker Show’ssa. Nakke-piirretyt lopetettiin vuonna 1972 jaksolla Bye, Bye Blackboard ja Lantz sulki studionsa. Lantz kuitenkin omisti hahmot edelleen. Vuonna 1999 Universal Cartoon Studios päätti herättää Naken henkiin uudella The New Woody Woodpecker Show -sarjalla, jossa hahmon äänestä vastasi Billy West. Sarja jakoi fanien mielipiteet. Huonosta suosiosta johtuen osa sarjan jaksoista jäi esittämättä. Sarja kesti kuitenkin vuoteen 2002 asti.

Nakke on yhä suosittu hahmo lauantaiaamujen animaatio-ohjelmissa (Fox Kids Network).

Sarjakuvat
Animaatiohahmona aloittanut Nakke Nakuttaja esiintyi myös sarjakuvissa jo vuodesta 1942 (Dell, New Funnies). Yhdysvalloissa ilmestyi vuosina 1952–1984 Nakke Nakuttajan oma sarjakuvalehti. Pogo-sarjakuvan luoja Walt Kelly piirsi 1946 yhden Nakke-tarinan. Myös Mikki Hiiri -piirtäjänä tuttu Paul Murry on piirtänyt Nakkea. Tanskalainen Freddy Milton toi Naken hahmoon uutta puhtia 1970-luvulla.

Nakke Nakuttajalla oli Suomessa oma sarjakuvalehti Nakke, joka ilmestyi vuosina 1955–1992. Se palasi hetkeksi myyntiin 2000-luvulla. Lisäksi kustantaja Semic julkaisi Freddy Miltonin Nakke-albumit 1: Möykky tulee (1979), 2: Iloiset pisarat (1980), 3: Matka Bamalamaan (1987) ja 4: Monessa mukana (1989).

Lähteet

Aiheesta muualla  
 
 

Piirroshahmot
Hollywood Walk of Fame
Kuvitteelliset linnut